Feb 04,2017
బెంగళూరులోనే ఐఫోన్ల తయారీ..
ముంబయి: ప్రముఖ ఎలక్ట్రానిక్‌ ఉపకరణాల తయారీ సంస్థ భారత్‌లో ఐఫోన్ల తయారీ చేపట్టే విషయమై సస్పెన్స్‌కు తెర పడింది. భారత్‌లో తయారీకి శ్రీకారం చుడుతామని ప్రకటించిన సంస్థ అందుకు వేదికగా ఏ నగరాన్ని ఎంచుకోనుందోనన్న అంశంపై గత కొంత కాలంగా సస్పెన్స్‌ కొనసాగుతూ వస్తోంది. కర్ణాటక రాజధాని బెంగళూరులో ఐఫోన్ల తయారీని చేపట్టనున్నట్టుగా తెలుస్తోంది. స్థానికంగా తమ కార్యకాలాపాల ప్రారంభానికి స్థానిక రాష్ట్ర ప్రభుత్వం సమ్మతి తెలిపినట్టుగా యాపిల్‌ తెలిపింది. దీంతో ఈ టెక్‌ కంపెనీ దేశవ్యాప్తంగా యాపిల్‌ ఐఫోన్‌ అసెంబుల్‌ యూనిట్లను విస్తరించేందుకు ప్రణాళికలు రచిస్తోంది. ఇక యాపిల్‌కు చెందిన కట్టింగ్‌ ఎడ్జ్‌ టెక్నాలజీ ఈకోసిస్టమ్‌తో పాటు సరఫరా చైన్‌ అభివృద్ధి చేయడంలో భాగంగా ఇక్కడ తయారీ ప్లాంట్‌ ఏర్పాటుకు ఈ సంస్థ ప్రధానంగా మొగ్గు చూపుతుందని ఆ రాష్ట్ర ప్రభుత్వం ఒక ప్రకటనలో పేర్కొంది. ఒకవేళ అవగహన కుదిరిన పక్షంలో.. ఈ తయారీ ప్లాంట్‌ను తైవానిస్‌ తయారీ భాగస్వామ్య సంస్థ విస్ట్రాన్‌ కార్ప్‌ కలిసి సంయుక్తంగా యాపిల్‌ బెంగళూరు టెక్‌ హబ్‌ శివారు ప్రాంతంలోని ఫినీయా దగ్గర అసెంబ్లీ యూనిట్‌ను ఏర్పాటు చేయనుందని ఆ వర్గాలు తెలిపాయి. దీనిపై యాపిల్‌ వర్గాలు స్పందించలేదు. ఇక భారత్‌లో ఐఫోన్‌ తయారీ ప్లాంట్‌ కార్యకలాపాలను ప్రారంభించడానికి యాపిల్‌ సంస్థ పలు రాయితీలను కోరుతూ వచ్చిన సంగతి తెలిసిందే.
మీ స్నేహితులకు రికమెండ్ చెయ్యండి